हर महीने वेतन की आधी रकम हेलमेट बांटने में खर्च कर देते हैं, नौकरी है कॉन्स्टेबल की

नई दिल्ली. दिल्ली के सड़क हादसों को लेकर इतने फिक्रमंद हैं कि हर महीने अपने वेतन की करीब आधी रकम हेलमेट बांटने में खर्च कर देते हैं। उनका वेतन 40 हजार रुपए महीना है। दो साल में वे 500 से ज्यादा लोगों को हेलमेट गिफ्ट कर चुके हैं। संदीप कांस्टेबल हैं और सुप्रीम कोर्ट की सुरक्षा करने की ड्यूटी करते हैं। लोग उन्हें प्यार से हेलमेट मैन और हेलमेट भाई कहते हैं। शुक्रवार को शादी की 10वीं सालगिरह पर भी उन्होंने और उनकी पत्नी ने 20 महिलाओं को हेलमेट गिफ्ट किया। संदीप ने इस पर करीब 17 हजार रुपए खर्च कर दिए। खास बात ये है कि हेलमेट नहीं पहनने के कारण इनके चालान उन्होंने खुद ही काटे थे।

मूल रूप से बिहार के रहने वाले संदीप कहते हैं कि ऐसा उन्होंने इसलिए किया, ताकि नियम तोड़ने वालों के चालान का पैसा सरकारी खजाने में जमा हो और फिर हेलमेट देकर इन महिलाओं को जागरूक किया जाए।

संदीप बताते हैं कि पहले सालगिरह, जन्मदिन और होली-दिवाली के त्योहार पर वे हेलमेट बांटते थे। फिर रक्षा बंधन, भाई दूज, गांव जाने या अन्य मौकों पर लोगों को इसे देने लगे। किसी आयोजन में जाते हैं तो हेलमेट ही गिफ्ट करते हैं।

शादी की सालगिरह पर उन्होंने पहली बार ऐसी महिलाओं को चुना, जिनका हेलमेट नहीं पहनने के कारण चालान कट चुका था। उनका कहना है कि सरकार को चालान काटने के बजाए दोपहिया वाहन चालकों को हेलमेट पहनाने की व्यवस्था करनी चाहिए।

इस बार जिन 20 महिलाओं के चालान काटे, उन्हें ही हेलमेट बांटे

संदीप कहते हैं, ‘मैं हर दिन होने वाले 413 से अधिक सड़क हादसों से बेहद अाहत हूं। दोपहिया चालकों की सबसे ज्यादा मौत हेड इंजरी से होती है। इसलिए दो साल पहले संकल्प लिया कि घर में कोई भी आयोजन हो, परिवार के साथ मिलकर लोगों को हेलमेट बांटूंगा। मैं घूमने-फिरने और दूसरे गैर-जरूरी कामों में पैसे खर्च करने के बजाए हेलमेट खरीदता हूं। आधा वेतन खर्च हो जाने के बावजूद पत्नी ने भी इस काम में पूरा साथ दिया। मेरा मानना है कि ड्राइवर मोड वाले मोबाइल अनिवार्य करने, हर नाके पर ड्रंकेन ड्राइविंग को चेक करने जैसे उपायों से सड़क हादसे कम होंगे।’